‘হপস্কচ’ উপন্যাসটি পড়ার যে রীতির কথা কর্তাজার বলেছিলেন, সেটা কি জটিল ও দুরূহ মনে হচ্ছে? পাঠক হিসেবে অবশ্য আপনার মনে হতে পারে, এভাবে পড়লে কাহিনীটি বোঝা যাবে তো? প্রথমে অবশ্য এমনটা মনে হতে পারে। কিন্তু না, কর্তাজার বলেছেন, এভাবে পড়লেও উপন্যাসটির গল্প বোঝা যাবে। বোঝা যাবে উপন্যাসটির অন্তর্গত অর্থ। কোনো লেখা, যারা একরৈখিকভাবে উপন্যাস পড়েন, পেতে চান গল্পের আস্বাদ, তাদের প্রতি করুণা অনুভব করেছেন। ‘হপস্কচ’ উপন্যাসটি প্রসঙ্গেই তিনি বলেছেন, প্রথম অধ্যায় থেকে ৫৬তম অধ্যায় পর্যন্ত টানা পড়ুন। তারপর পরবর্তী ৯৯টি অধ্যায় অগ্রাহ্য করুন, অর্থাৎ পরবর্তী ২০০টি পৃষ্ঠা না পড়লেও হবে, এমনটাই ভেবেছেন কর্তাজার। স্বাভাবিকভাবেই প্রশ্ন উঠতে পারে, ঔপন্যাসিক কর্তাজার তাহলে কেন ৫৬৭ পৃষ্ঠা সংবলিত এত বড় একটি উপন্যাস লিখলেন? উপন্যাসটির প্রকৃত পরিসরই-বা কতখানি? অর্থাৎ কোথা থেকে উপন্যাসটি শুরু হবে এবং কোথায় শেষ হবে? উপন্যাসটি পড়তে গেলে এই প্রশ্নগুলো পাঠক হিসেবে আপনার মনে জাগবেই। ৯৯টি অধ্যায় যদি আপনি না পড়েন, তাহলে কোনো কিছু কি হারাবেন না?